ড. এফ আর খান অতি শীঘ্র যুক্তরাষ্ট্রে বাংলাদেশ মিশন খোলার ব্যাপারে ভীষণভাবে আগ্রহী ছিলেন। সে উদ্যোগ বাস্তবায়নের লক্ষ্যে আনুগত্য প্রকাশে আগ্রহী সমস্ত বাঙালি কুটনীতিকের সঙ্গে একযোগে মিলিত হয়ে মুক্তিযুদ্ধে বিজয় অর্জিত না হওয়া অবধি তাদের অর্থনৈতিক প্রয়োজন মেটানোর দৃঢ় প্রতিশ্রুতি ব্যক্ত করেন। নিউইয়র্ক ও ওয়াশিংটনে বাংলাদেশ দূতাবাস খোলা হলে তার সমস্ত ব্যয়ভার বহনের প্রতিশ্রুতিও দেন তিনি। সেদিনের পরিস্থিতিতে নিজের মাতৃভূমি এবং তার মানুষের জন্য কতটুকু দরদ থাকলে এমন বিশাল অর্থনৈতিক প্রতিশ্রুতি দেওয়া সম্ভব সেটা অনুধাবন করা খুব একটা কষ্টসাধ্য ব্যাপার নয়।